[{"text_idx": "#000001", "text": "Mae tymor newydd y Cymru Premier JD wedi cyrraedd, a gyda Bae Colwyn yn paratoi am eu ge\u0302m gyntaf erioed yn y gynghrair a\u2019r Barri yn dychwelyd wedi blwyddyn o absenoldeb, mae\u2019n gaddo i fod yn dymor cyffrous yn haen uchaf pe\u0302l-droed Cymru."}, {"text_idx": "#000003", "text": "Roedd hi\u2019n haf i\u2019w chofio i Hwlffordd oedd yn cystadlu\u2019n Ewrop am y tro cyntaf ers 19 o flynyddoedd ar o\u0302l ennill gemau ail gyfle Cymru Premier JD 2022/23."}, {"text_idx": "#000005", "text": "Er gorffen yn 7fed yn y tabl y tymor diwethaf, Hwlffordd oedd yr unig un o\u2019r pedwar clwb oedd yn cynrychioli Cymru yn Ewrop dros yr haf i lwyddo i ennill ge\u0302m / rownd."}, {"text_idx": "#000006", "text": "Bydd hyn yn hwb mawr i hyder y garfan fydd yn sicr yn anelu i orffen yn y Chwech Uchaf y tymor yma gan obeithio cystadlu am le\u2019n Ewrop unwaith yn rhagor."}, {"text_idx": "#000007", "text": "Byddai Pontypridd wedi bod yn fwy na bodlon gyda\u2019u safle terfynol y tymor diwethaf, gyda\u2019r newydd-ddyfodiaid yn gorffen yn 8fed yn eu hymgyrch gyntaf yn yr uwch gynghrair."}, {"text_idx": "#000008", "text": "Fuodd Ponty\u2019n fflyrtio uwchben safleoedd y cwymp am gyfnodau, ond fe orffennon nhw\u2019r tymor yn gryf gan golli dim ond unwaith mewn 10 ge\u0302m gynghrair wedi\u2019r hollt (vs Hwlffordd)."}, {"text_idx": "#000009", "text": "Pontypridd gafodd y gorau o\u2019r gornestau rhwng y ddau di\u0302m y tymor diwethaf gan ennill dwy o\u2019r bedair ge\u0302m, cael un ge\u0302m gyfartal, ond colli\u2019r frwydr ddiwethaf ar Ddo\u0302l-y-Bont ym mis Ebrill (Hwl 2-0 Pont)."}, {"text_idx": "#000011", "text": "Mae llai na pedwar mis ers i\u2019r Seintiau guro Cei Connah o 4-1 ar benwythnos ola\u2019r tymor diwethaf cyn codi tlws y gynghrair am y 15fed tro yn eu hanes."}, {"text_idx": "#000012", "text": "Gorffennodd YSN y tymor 22 pwynt yn glir o Gei Connah, sef y bwlch mwyaf rhwng y 1af a\u2019r 2il ers tymor 2016/17, pan dorrodd y Seintiau y record byd am y nifer fwyaf o fuddugoliaethau yn olynol."}, {"text_idx": "#000013", "text": "Fe aeth y clybiau benben y penwythnos diwethaf yn ail rownd Cwpan Nathaniel MG, a bydd Craig Harrison yn falch o fod wedi curo\u2019r Nomadiaid o 2-1 gan iddo golli ei ge\u0302m gyntaf yn o\u0302l fel rheolwr YSN yn yr un rownd, yn erbyn yr un gwrthwynebwyr llynedd."}, {"text_idx": "#000015", "text": "Roedd hi\u2019n haf siomedig i\u2019r ddau glwb gyda\u2019r timau\u2019n methu ac ennill dim un o\u2019u gemau\u2019n Ewrop, a\u2019r canlyniadau hynny, ynghyd a\u0302 cholled Pen-y-bont, yn golygu bod Cymru\u2019n colli un lle\u2019n Ewrop ar gyfer haf 2025."}, {"text_idx": "#000016", "text": "Bydd y ddau di\u0302m yn gobeithio am well dechrau i\u2019r tymor na\u2019r llynedd gan i\u2019r ddau glwb fethu ag ennill ar y penwythnos agoriadol yn 2022/23 wrth i\u2019r Seintiau gael ge\u0302m ddi-sgo\u0302r yn Y Drenewydd, a Chei Connah yn colli oddi cartref ym Met Caerdydd."}, {"text_idx": "#000017", "text": "Rhaid mynd \u2018no\u0302l mor bell ag Awst 2017 at y tro diwethaf i\u2019r Seintiau golli ar y penwythnos agoriadol, ac honno mewn ge\u0302m gofiadwy yn Nantporth (Bangor 5-2 YSN)."}, {"text_idx": "#000019", "text": "Bu Aberystwyth yn agos i syrthio o\u2019r uwch gynghrair am y tro cyntaf yn eu hanes, ond ar o\u0302l tymor cyfan ar yml y dibyn roedd buddugoliaeth yn erbyn Caernarfon ar y penwythnos olaf yn ddigon i gadw\u2019r Gwyrdd a\u2019r Duon yn y gynghrair am flwyddyn arall."}, {"text_idx": "#000020", "text": "Roedd hi\u2019n stori wahanol iawn i Met Caerdydd lwyddodd i orffen yn eu safle uchaf ers eu dyrchafiad yn 2016 (4ydd), ond yn colli\u2019n y gemau ail gyfle ac felly\u2019n methu a chyrraedd Ewrop."}, {"text_idx": "#000022", "text": "Dyw Met Caerdydd heb golli dim un o\u2019u pum ge\u0302m ddiwethaf yn erbyn Aberystwyth (ennill 4, cyfartal 1), a dyw\u2019r myfyrwyr heb golli oddi cartref yn erbyn y Gwyrdd a\u2019r Duon ers 2019 (ennill 5, cyfartal 2 ers hynny)."}, {"text_idx": "#000024", "text": "Wedi blwyddyn yn yr ail haen mae\u2019r Barri yn o\u0302l yn yr uwch gynghrair ar o\u0302l ennill y Cymru South JD, 16 pwynt yn glir o Lanelli (2il)."}, {"text_idx": "#000026", "text": "Steve Jenkins sydd wedi cael ei benodi i gymryd ei le, a gyda phrofiad o hyfforddi clybiau fel Merthyr, Henffordd, Barnet a thi\u0302m dan 18 Caerdydd, mae\u2019n benodiad cyffrous i\u2019r Barri."}, {"text_idx": "#000027", "text": "Bu Jenkins yn gwylio\u2019r Barri yn colli gartref yn erbyn Aberystwyth yng Nghwpan Nathaniel MG ddydd Sadwrn diwethaf, ond mi fydd yn cymryd yr awennau am y tro cyntaf yn erbyn Y Bala."}, {"text_idx": "#000028", "text": "Cafodd Y Bala ddechrau ardderchog i\u2019w tymor gan drechu Rhuthun 0-4 oddi cartref, wrth gychwyn ar eu hymgrych i ddal eu gafael ar Gwpan Nathaniel MG."}, {"text_idx": "#000029", "text": "Hon yw\u2019r ge\u0302m gyntaf rhwng y clybiau ers Hydref 2021 pan orffennodd hi\u2019n 3-3 ar Faes Tegid gyda Lassana Mendes yn sgorio ddwywaith i\u2019r Bala yn yr hanner cyntaf cyn i Kayne McLaggon wneud yr un fath i\u2019r Barri yn yr ail hanner i gipio pwynt."}, {"text_idx": "#000030", "text": "Dyw\u2019r Barri heb drechu\u2019r Bala ers y fuddugoliaeth gofiadwy o 6-2 ar Barc Jenner ym mis Mawrth 2021, ac fe sgoriodd McLaggon ddwy go\u0302l yn y ge\u0302m honno hefyd."}, {"text_idx": "#000031", "text": "Ebrill 2019 oedd y tro diwethaf i\u2019r Dreigiau ennill oddi cartref ym Maes Tegid, ac roedd honno\u2019n ge\u0302m wallgo arall (Bala 2-5 Barri)... a do siwr, fe sgoriodd McLaggon ddwy go\u0302l yn hon hefyd!"}, {"text_idx": "#000033", "text": "Bydd y disgwyliadau yn uchel i\u2019r ddau di\u0302m yma eleni gan i\u2019r clybiau arwyddo blaenwyr profiadol dros yr haf."}, {"text_idx": "#000036", "text": "Mae gan ymosodwr newydd Pen-y-bont bump Esgid Aur i\u2019w enw, a bydd profiad Chris Venables yn allweddol os yw\u2019r clwb am geisio gwthio\u2019r ddau uchaf eleni."}, {"text_idx": "#000037", "text": "Gorffennodd Pen-y-bont yn eu safle uchaf erioed y tymor diwethaf (3ydd) gan sicrhau lle\u2019n Ewrop am y tro cyntaf yn eu hanes."}, {"text_idx": "#000038", "text": "Sgoriodd Venables yn ei ge\u0302m gyntaf i\u2019r clwb yn erbyn FC Santa Coloma o Andorra, ond colli bu hanes Pen-y-bont dros y ddau gymal."}, {"text_idx": "#000039", "text": "Bydd Y Drenewydd a Pen-y-bont yn awyddus i roi siom y penwythnos diwethaf y tu o\u0302l iddynt gan i\u2019r ddau di\u0302m golli ar giciau o\u2019r smotyn yn erbyn clybiau o\u2019r ail haen."}, {"text_idx": "#000040", "text": "Cyrraedd Ewrop fydd y nod i\u2019r ddau glwb eto eleni, ond bydd y fantais seicolegol gan yr ymwelwyr gan i Ben-y-bont ennill eu pedair ge\u0302m yn erbyn Y Drenewydd y tymor diwethaf."}, {"text_idx": "#000042", "text": "Ar o\u0302l blynyddoedd yn cystadlu ym mhyramid pe\u0302l-droed Lloegr, a thri tymor yng Nghynghrair y Gogledd, mae Bae Colwyn yn barod am eu ge\u0302m gyntaf erioed yn Uwch Gynghrair Cymru."}, {"text_idx": "#000043", "text": "Aeth y Gwylanod ar rediad o 25 buddugoliaeth yn olynol yn y Cymru North JD y tymor diwethaf, ond er hynny fe gafon nhw eu gwthio hyd at y ge\u0302m olaf gan Treffynnon, oedd yn dynn ar eu sodlau."}, {"text_idx": "#000044", "text": "Mae\u2019r rheolwr Steve Evans yn gyfarwydd iawn a\u0302\u2019r uwch gynghrair ar o\u0302l ennill y bencampwriaeth ar saith achlysur gyda\u2019r Seintiau Newydd, cyn treulio cyfnod yn is-reolwr yn Neuadd y Parc."}, {"text_idx": "#000045", "text": "Chwaraeodd Evans i Gaernarfon ar ddechrau tymor 2021/22 cyn cael ei benodi yn reolwr ar Fae Colwyn yn Ionawr 2022."}, {"text_idx": "#000046", "text": "Bydd Caernarfon yn awyddus i ddychwelyd i\u2019r Chwech Uchaf ar o\u0302l methu a chyrraedd y nod y tymor diwethaf am y tro cyntaf ers eu dyrchafiad yn 2018."}, {"text_idx": "#000047", "text": "Gorffennodd y Cofis ond bedwar pwynt uwchben safleoedd y cwymp, ond mae\u2019r rheolwr Richard Davies wedi arwyddo Adam Davies a Marc Williams yn y gobaith o gryfhau ei linell ymosodol."}, {"text_idx": "#000048", "text": "Bydd ychwanegiad Bae Colwyn yn hwb mawr i\u2019r gynghrair gan i\u2019r clwb ddenu torf gyfartalog o 720 i\u2019w gemau cartref y tymor diwethaf, swm dipyn uwch na\u2019r 478 cyfartalog oedd yn mynd i wylio Caernarfon."}, {"text_idx": "#000049", "text": "Ond roedd yna 812 ar yr Oval nos Wener diwethaf i weld Caernarfon yn colli ar giciau o\u2019r smotyn yn erbyn Porthmadog, gyda 512 yn gwylio Bae Colwyn yn rhoi crasfa o 5-0 i Airbus UK."}, {"text_idx": "#000050", "text": "Hon fydd y ge\u0302m gynghrair gyntaf rhwng Bae Colwyn a Chaernarfon ers dros 30 o flynyddoedd pan oedd y ddau di\u0302m yn aelodau o \u2018Northern Premier League Division One\u2019 yn 1991/92, ac mae\u2019n gaddo i fod yn dipyn o achlysur wrth i ni groesawu\u2019r Bae i brif gynghrair pe\u0302l-droed Cymru."}, {"text_idx": "#000051", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 9:30."}]